Μητροπολίτης Βιζύης Χριστοφόρος

Ο Χριστοφόρος (κατά κόσμον: Χαρίδημος Κνήτης ή Κνίτης, Βαθύ Σάμου, 17 Δεκεμβρίου 1872 - Σάμος, 7 Αυγούστου 1958) ήταν Έλληνας επίσκοπος, ο οποίος διετέλεσε Μητροπολίτης Σερρών και κατόπιν πρώτος Μητροπολίτης της νεοσυσταθείσας Μητρόπολης Αυστραλίας και Νέας Ζηλανδίας του Οικουμενικού Πατριαρχείου.

 Βιογραφικά στοιχεία 
Ο κατά κόσμον Χαρίδημος Κνήτης ή Κνίτης γεννήθηκε στις 17 Δεκεμβρίου 1872 στο Βαθύ της Σάμου, και ήταν γιος του εμπόρου Γεωργίου Κνήτη και της συζύγου του, Φιορίτσας Φωκά. Σπούδασε στο Πανεπιστήμιο Αθηνών και θεολογία στη Θεολογική Σχολή της Χάλκης, από την οποία αποφοίτησε το 1898 με βαθμό άριστα.

Χειροτονήθηκε διάκονος από τον Μητροπολίτη Ρόδου Κωνσταντίνο (Αλεξανδρίδη) στις 19 Ιουλίου 1898 και πήρε το όνομα Χριστοφόρος. Κατόπιν έγινε δάσκαλος στο παλιό γυμνάσιό του, το Πυθαγόρειο Γυμνάσιο στη Σάμο. Το 1905 πέρασε ένα χρόνο μελετώντας θεολογία και αγγλικά στο Πανεπιστήμιο του Σαιντ Άντριους της Σκωτίας και κατόπιν στο Πανεπιστήμιο της Οξφόρδης, από όπου αποφοίτησε το 1909 υποβάλλοντας την εργασία «Η ιερωσύνη και η σχέση της με τον γάμο στην Αγία Ανατολική Ορθόδοξη Εκκλησία» (The sacred ministry and its relation to marriage in the Holy Eastern Orthodox Church). Το κόστος των σπουδών του στην Οξφόρδη το ανέλαβαν οι ομογενείς της Μεγάλης Βρετανίας.

Μετά την ολοκλήρωση των σπουδών του στην Αγγλία εγκαταστάθηκε στην Κωνσταντινούπολη, όπου διορίσθηκε Αρχειοφύλακας και Αρχισυντάκτης της Εφημερίδος «Εκκλησιαστική Αλήθεια». Χειροτονήθηκε ιερέας στις 23 Απριλίου 1910, έλαβε το οφφίκιο του αρχιμανδρίτη και στις 12 Δεκεμβρίου του ίδιου έτους χειροτονήθηκε τιτουλάριος επίσκοπος Σταυρουπόλεως και τοποθετήθηκε αρχιερατικός προϊστάμενος Σταυροδρομίου. Παράλληλα εργάστηκε ως αρχειοφύλακας και συντάκτης στην εφημερίδα του Πατριαρχείου, Εκκλησιαστική Αλήθεια. Το 1918 εξελέγη Μητροπολίτης Σερρών.

Το Οικουμενικό Πατριαρχείο Κωνσταντινουπόλεως ίδρυσε το 1924 την Μητρόπολη Αυστραλίας και Νέας Ζηλανδίας και εξέλεξε τον Χριστοφόρο ως πρώτο Μητροπολίτη της. Έφτασε στην Αυστραλία στις 8 Ιουλίου 1924. Ακολούθησε μια θυελλώδης θητεία που δίχασε τους πιστούς σε «μητροπολιτικούς» και «αντιμητροπολιτικούς». Ήρθε σε σύγκρουση με τον Αρχιμανδρίτη Ειρηναίο Κασιμάτη (μετέπειτα επίσκοπο Αβύδου), ο οποίος τον αγνόησε επιδεικτικά κατά τη διάρκεια Θείας Λειτουργίας και άρχισε να γράφει πύρινα άρθρα εναντίον του στον ομογενειακό τύπο. Οι φατριασμοί και οι αντιπαραθέσεις εμπόδισαν τον Χριστοφόρο να επιτύχει πολλά, τα σχίσματα στην εκκλησία υπέσκαψαν την θέση του, ενώ και οι ελληνικές προξενικές αρχές δεν φαίνεται ότι ήταν υποστηρικτικές απέναντί του.

Τον Φεβρουάριο του 1926 μήνυσε τέσσερις νεαρούς Έλληνες ότι συνωμοτούσαν για να τον κατηγορήσουν για «αήθη συμπεριφορά», όμως το δικαστήριο τους απάλλαξε. Eν μέσω του υποβόσκοντος σκανδάλου, παύθηκε από τις 17 Απριλίου ως τις 24 Ιουνίου 1926 και τελικά τον Φεβρουάριο του 1928 ανακλήθηκε στην Ελλάδα και του απονεμήθηκε ο τίτλος του Μητροπολίτη Βιζύης.

Ο ιερέας Θεοφύλακτος Παπαθανασόπουλος στάλθηκε στο Σίδνεϊ ως διαχειριστής. Τον διαδέχθηκε επίσημα ο Μητροπολίτης Τιμόθεος (Ευαγγελινίδης) το 1931. Κατόπιν αυτών, ο Χριστοφόρος πέρασε το μεγαλύτερο μέρος της υπόλοιπης ζωής του στη Σάμο, όπου πέθανε στις 7 Αυγούστου 1958.

Στον Χριστοφόρο, ως πρώτο της Αρχιεπίσκοπο, είναι αφιερωμένο το ημερολόγιο της Αρχιεπισκοπής Αυστραλίας για το 2024, έτος κατά το οποίο συμπληρώνονται 100 χρόνια από την ίδρυσή της.

 Σημειώσεις 

 Παραπομπές 

 Πηγές 





 Καλυμνιός, Κώστας: Μητρόπολις κατά Μητροπολίτου: Η ταραχώδης θητεία του πρώτου Αρχιεπισκόπου Αυστραλίας, εφημερίδα «Νέος Κόσμος», 3 Ιουλίου 2024

Κατηγορία:Απόφοιτοι της Ιεράς Θεολογικής Σχολής της Χάλκης
Κατηγορία:Μητροπολίτες Σερρών
Κατηγορία:Αρχιεπίσκοποι Αυστραλίας
Κατηγορία:Μητροπολίτες Βιζύης